Astrid (navn)

**Astrid** er et norsk kvinnenavn med opprinnelse i det norrøne *Ástríðr*, som betyr «gud» og «vakker». Navnet var svært vanlig i vikingtiden og igjen i første halvdel av 1900-tallet. Navnet er mest brukt i Norge, men er også vanlig blant annet i Sverige og Tyskland. En kjent navnebærer er den svenske barnebokforfatteren Astrid Lindgren (1907–2002) som blant annet har skrevet bøkene om Pippi Langstrømpe.

## Etymologi
*Astrid* er den nyere nordiske formen av det norrøne navnet *Ástríðr*. Forleddet *Ás-* er er det samme som Ås, en norrøn gud. Etterleddet -*tríðr* har opphav i eldre *-fríðr*, og betyr «vakker». Etter bortfall av [f] i *-fríðr* kunne Asrid vere en mulig form, men fordi en helst unngikk konsonantgruppen [sr] i norrønt, ble [t] satt inn som en slags hjelpekonsonant mellom [s] og [r]. Den rekonstruerte urnordiske formen av navnet er **Ansu-friþioR*.

Navnet betyr i sin helhet «kjærlighetsfull», «skjønnhet» eller «hun som er elsket av gudene». *Estrith* er en gammeldanske form av navnet, og *Astridh* og *Æstridh* er gammelsvenske former av navnet.

## Varianter
Astrid skrives av og til uten den normalt stumme d-en som *Astri*, og det er ifølge Statistisk sentralbyrå 2234 jenter i Norge som heter Astri. Den danske formen er *Estrid*. I Sverige er *Sassa* et vanlig kjælenavn for Astrid.

## Utbredelse
Navnet har antatt urnordisk opprinnelse, i formen **Ansu-friþioR*. Norrøne *Ástríðr* var et vanlig kvinnenavn på Island og antakelig også i Norge i vikingtiden. Det er 10 forskjellige personer med navnet nevnt i Landnåmabok.
De norrøne formene *Ásfríðr*, *Ástríðr* og *Æstríðr* er blant de ti vanligste kvinnenavnene kjent fra runeinnskripsjoner i Norden, Storbritannia og Irland, så navnet var antakelig svært utbredt i vikingtiden. 
*Astrid* var et vanlig kvinnenavn i Norge i middelalderen. Over 20  forskjellige personer med navnet er nevnt i Regesta Norvegica.
*Astrid* var et mer sjeldent kvinnenavn i Norge på 1500-tallet. Det er kun fem personer med navnet nevnt i Norske Lensrekneskapsbøker 1548-1567. Navnet ble skrevet *Astriid*, *Astriidt*, *Astrij*, *Astrj* og *Estredt*. 

*Astrid* er ellers kjent brukt første gang i Norge i 1684 og i Sverige i 1820. Formen *Astri* er kjent brukt første gang i Norge i 1623 og i Sverige i 1875.

I Norge var *Astrid* mest brukt i perioden 1890&ndash;1970, med en første topp på 1910-tallet og en andre topp på 1930-tallet. Navnet ble igjen populært i 2020-årene. I Sverige var *Astrid* mest brukt i perioden 1900&ndash;1919.

Navnet *Astrid* har vært vanlig i Norge siden 1880-årene og hadde en popularitetstopp med 3,3 % i 1932.

En minst like viktig årsak som utvandring for navnets spredning utover Norden var prinsesse Astrid av Sverige. Hun var utrolig populær på forsidene av hele verdens ukepresse ifra hun var ei billedskjønn tenåringsjente i Sverige rett etter første verdenskrig, da hun giftet seg i 1926 med kronprins Leopold av Belgia, og til hun som ung dronning døde i en tragisk bilulykke i 1935. Norge fikk også sin egen prinsesse Astrid i 1932, men det var den svenske prinsessen som gjorde navnet kjent i hele verden igjennom den sterkt voksende bladpressen i hele mellomkrigstiden.

*Astrid* er i dag et vanlig navn blant annet i Norge, Tyskland, Burundi og Aruba. *Astrid* har navnedag 13. april i Norge og 27. november i Sverige, Finland og Estland.

|}

## Kjente personer med navnet Astrid

Personene i listen er ordnet kronologisk etter fødselsår.
* Astrid Cleve (1875–1968), svensk botaniker og kjemiker
* Astrid Tollefsen (1897–1973), norsk lyriker
* Dronning Astrid av Belgia (1905–1935)
* Astrid Allwyn (1905–1978), amerikansk skuespiller
* Astrid Lindgren (1907–2002), svensk barnebokforfatter
* Astrid Hjertenæs Andersen (1915–1985), norsk forfatter og lyriker
* Astrid Villaume (1923–1995), dansk skuespiller
* Astrid Gjertsen (1928–2020), norsk politiker, tidligere statsråd
* Astrid Lulling (født 1929), luxembourgsk politiker og EU-parlamentariker
* Prinsesse Astrid, fru Ferner (født 1932)
* Astrid Nøklebye Heiberg (1936–2020), norsk politiker og statsråd 
* Astrid Kirchherr (1938–2020), tysk fotograf og kunstner
* Astrid Proll (født 1947), tysk fotoeditor og forfatter
* Astrid Hadad (født 1957), meksikansk sanger og performancekunstner
* Astrid Thors (født 1957), finsk politiker
* Prinsesse Astrid av Belgia (født 1962)
* Astrid M. Fünderich (født 1963), tysk skuespiller
* Astrid Lødemel (født 1971), norsk alpinist
* Astrid Muñoz (født 1974), puertoricansk modell og fotograf
* Astrid Krag (født 1982), dansk politiker
* Astrid Swan (født 1982), finsk musiker og sanger
* Astrid Bryan (født 1983), belgisk modell, sanger, skuespiller, TV-personlighet, forfatter og TV-produsent
* Astrid Guyart (født 1983), fransk fekter, forfatter og romfartsingeniør
* Àstrid Bergès-Frisbey (født 1986) fransk-spansk skuespiller, Pirates of the Caribbean: On Stranger Tides
* Astrid Uhrenholdt Jacobsen (født 1987), norsk langrennsløper
* Astrid Smeplass (født 1996), norsk artist også kjent under artistnavnet *Astrid S*

## Referanser


## Eksterne lenker